സീതത്തോട്ടില് അക്വാട്ടിക്ക് സെന്റര് സ്ഥാപിക്കും അക്വാ സ്പോട്സില് പരിശീലന കേന്ദ്രം ആരംഭിക്കും സീതത്തോട്ടില് അക്വാട്ടിക്ക് സെന്റര് സ്ഥാപിക്കുമെന്നും, ഇവിടെ അക്വാ സ്പോട്സില് പരിശീലന കേന്ദ്രം ആരംഭിക്കുമെന്നും അഡ്വ. കെ.യു.ജനീഷ് കുമാര് എംഎല്എ പറഞ്ഞു. കയാക്കിംഗിലും, കനോയിംഗിലും, റാഫ്റ്റിംഗിലും പ്രാദേശികമായി യുവാക്കള്ക്ക് പരിശീലനം നല്കും. ഇത്തരത്തില് പരിശീലനം നേടുന്ന പ്രതിഭകളെ അന്താരാഷ്ട്ര നിലവാരത്തിലുള്ള മത്സരങ്ങളില് പങ്കെടുക്കാന് കഴിയുന്ന നിലയില് പ്രാപ്തരാക്കും. ടൂറിസവുമായി ബന്ധപ്പെട്ട് യുവാക്കള്ക്ക് തൊഴിലും, വരുമാനവും ലഭ്യമാകുന്നതിനൊപ്പം രാജ്യത്തിന് മികച്ച കായിക താരങ്ങളേയും സൃഷ്ടിക്കുന്ന നിലയിലേക്ക് അക്വാട്ടിക്ക് സെന്ററിനെ മാറ്റി തീര്ക്കാന് കഴിയും. സായിയുടെ അംഗീകാരത്തോടെയുള്ള അന്താരാഷ്ട്ര നിലവാരത്തിലുള്ള പരിശീലനമാണ് ഇവിടെ ഉദ്ദേശിക്കുന്നത്. കോന്നിയുടെയും, സീതത്തോടിന്റെയും അനന്തമായ ടൂറിസം സാധ്യതകള്ക്ക് ഈ പദ്ധതി സഹായകമാകും. കോന്നി ടൂറിസം ഗ്രാമത്തിന്റെ ഭാഗമായി എല്ലാ പഞ്ചായത്തിലും തദ്ദേശീയമായ ടൂറിസം സാധ്യതകള് കണ്ടെത്തി വളര്ത്തിയെടുക്കുക എന്നതാണ് ഉദ്ദേശിക്കുന്നത്. ഇതിനായി വിശദമായ മാസ്റ്റര് പ്ലാന് തയാറാക്കി വരികയാണ്. സര്ക്കാരിന്റെയും, തദ്ദേശ സ്വയംഭരണ സ്ഥാപനങ്ങളുടെയും സഹായത്തോടെ സഹകരണ മേഖലയിലാണ് കോന്നി ടൂറിസം ഗ്രാമം യാഥാര്ഥ്യമാക്കുന്നത്. കോന്നിയുടെ വികസനം ടൂറിസത്തിലൂടെ എന്ന ലക്ഷ്യം മുന്നിര്ത്തി നടത്തുന്ന ടൂറിസം ഗ്രാമം പദ്ധതി സംസ്ഥാനത്തിനു തന്നെ മാതൃകയാകുമെന്നും എംഎല്എ പറഞ്ഞു. ഇതിനായി എല്ലാ ഡിപ്പാര്ട്ടുമെന്റുകളേയും, ജില്ലാ ഭരണകൂടത്തെയും, സ്വകാര്യ മേഖലയെയുമെല്ലാം ഏകോപിപ്പിക്കുമെന്നും എംഎല്എ പറഞ്ഞു.The post സീതത്തോട്ടില് അക്വാട്ടിക്ക് സെന്റര് സ്ഥാപിക്കും അക്വാ സ്പോട്സില് പരിശീലന കേന്ദ്രം ആരംഭിക്കും first appeared on MalayalamExpressOnline.